स्तोत्र 137
1 बाबेल की नदी के तट पर बैठे हुए
ज़ियोन का स्मरण कर हम रो रहे थे.
2 वहां मजनू वृक्षों पर हमने
अपने वाद्य टांग दिए थे.
3 क्योंकि जिन्होंने हमें बंदी बनाया था,
वे हमारा गायन सुनना चाह रहे थे और जो हमें दुःख दे रहे थे;
वे हमसे हर्षगान सुनने की चाह कर रहे थे, “हमें ज़ियोन का कोई गीत सुनाओ!”
4 प्रवास में हमारे लिए
याहवेह का स्तवन गान गाना कैसे संभव हो सकता था?
5 येरूशलेम, यदि मैं तुम्हें भूल जाऊं,
तो मेरे दायें हाथ का कौशल जाता रहेगा.
6 यदि मैं तुम्हारा स्मरण न करूं,
यदि मैं येरूशलेम को अपना सर्वोच्च आनंद न मानूं,
मेरी जीभ तालू से जा चिपके.
7 याहवेह, वह दिन स्मरण कीजिए जब एदोम के वंशज
येरूशलेम के विरुद्ध एकत्र हो गए थे.
वे कैसे चिल्ला रहे थे, “ढा दो इसे,
इसे नींव तक ढा दो!”
8 बाबेल की पुत्री, तेरा विनाश तो निश्चित है,
धन्य होगा वह पुरुष, जो तुझसे उन अत्याचारों का प्रतिशोध लेगा
जो तूने हम पर किए.
9 धन्य होगा वह पुरुष,
जो तेरे शिशुओं को उठाकर चट्टान पर पटक देगा.