31
फ़रोह कटे हुए एक देवदार पेड़ के रूप में
1 ग्यारहवें वर्ष के, तीसरे माह के पहले दिन, याहवेह का वचन मेरे पास आया: 2 “हे मनुष्य के पुत्र, मिस्र के राजा फ़रोह और उसके उपद्रवी लोगों से कहो:
“ ‘गौरव में तुम्हारी तुलना किससे की जा सकती है?
3 अश्शूर पर विचार करो, जो एक समय लबानोन का देवदार था,
उसकी शाखाएं सुंदर और बंजर भूमि को छाया प्रदान करती थी;
यह पेड़ बहुत ऊंचा था,
इसकी चोटी घने पत्तों के ऊपर थी.
4 पानी से इसका पोषण होता था,
गहरे झरनों ने इसे ऊंचा बढ़ाया;
उनके सोते इसके आधार के
चारों तरफ बहते थे
और उनकी धाराएं मैदान के
सारे वृक्षों तक जाती थी.
5 इसलिये मैदान के
सारे पेड़ों से यह ऊंची हो गई,
इसकी डालियां बढ़ने लगीं
और इसकी शाखाएं फैलकर लंबी हो गईं,
इसका कारण था पानी की अधिकता.
6 आकाश के सारे पक्षी
उसकी डालियों पर बसेरा करते थे,
उसकी शाखाओं के नीचे
बंजर भूमि के सारे पशु बच्‍चे देते थे;
सारी महान जनता
इसकी छाया में रहती थीं.
7 अपनी फैली हुई डालियों के साथ,
सुंदरता में यह वैभवशाली था,
क्योंकि इसकी जड़ें नीचे
भरपूर अधिक पानी के सोतों तक पहुंची हुई थी.
8 परमेश्वर के बगीचे के देवदार वृक्ष
इसकी तुलना में कुछ न थे,
सनोवर भी इसकी डालियों
के बराबर नहीं थे,
न ही चौरस पेड़ों की तुलना
इसकी शाखाओं से की जा सकती थी—
परमेश्वर के बगीचे का कोई भी पेड़
इसकी सुंदरता की बराबरी नहीं कर सकता था.
9 मैंने प्रचूर शाखाओं के साथ
इसे सुंदर बनाया,
परमेश्वर की वाटिका, एदेन के सारे पेड़
इससे ईर्ष्या करते थे.
10 “ ‘इसलिये परम प्रधान याहवेह का यह कहना है: क्योंकि महान देवदार घने पत्तियों के ऊपर बढ़ा था, और क्योंकि उसे अपनी ऊंचाई का घमंड था, 11 इसलिये मैंने उसे जाति-जाति के लोगों पर शासन करनेवाले के हाथों में दे दिया कि वह उसकी दुष्टता के अनुसार उससे व्यवहार करे. मैंने उसे अलग फेंक दिया, 12 और विदेशी जनताओं में जो सबसे ज्यादा निर्दयी हैं, उन्होंने उसे काटकर छोड़ दिया. उसकी डालियां पर्वतों और सब घाटियों में गिरीं; उसकी शाखाएं देश के सब दर्रों में टूटी पड़ी रहीं. जाति-जाति के सब लोग उसकी छाया से निकल आए और उसे छोड़ दिया. 13 सब पक्षी गिरे हुए पेड़ पर बसेरा करने लगे, और सब पशु उसकी शाखाओं के बीच रहने लगे. 14 इसलिये पानी के पास अब कोई दूसरा पेड़ घनी पत्तियों के बीच अपने सिर को उठाते हुए घमंड से ऊंचा न बढ़े. भरपूर पानी के पास का कोई दूसरा पेड़ ऐसा ऊंचा न हो; उन सबका मरना निश्चित है, उनकी जगह पृथ्वी के नीचे उन मरणहार लोगों के बीच है, जो मृतकों के राज्य में नीचे जा रहे हैं.
15 “ ‘परम प्रधान याहवेह का यह कहना है: जिस दिन इसे मृतकों के राज्य में नीचे लाया गया, मैंने इसके लिये शोक के साथ गहरे झरनों को ढांक दिया; मैंने इसके सोतों को रोक दिया, और इसके भरपूर पानी के स्रोत बंद हो गये. इसके कारण मैंने लबानोन को गम में डाल दिया, और मैदान के सारे पेड़ मुरझा गए. 16 मैंने इसके गिरने की आवाज से जाति-जाति के लोगों को कंपा दिया, जब मैं इसे मृतकों के राज्य में नीचे लाया, ताकि वे उनके साथ रहें जो नीचे कब्र में जाते हैं. तब एदेन वाटिका के सब पेड़ों, लबानोन के चुने हुए और सबसे अच्छे, भरपूर पानी से सिंचित पेड़ों को पृथ्वी के नीचे सांत्वना मिली. 17 बड़े देवदार पेड़ के समान वे भी उन मृतकों के राज्य में नीचे गये, जो तलवार से मारे गये थे; जो हथियारबंद आदमी उसकी छाया में जाति-जाति के लोगों के बीच रहते थे, वे भी उनके साथ थे.
18 “ ‘शान और वैभव में, एदेन के किस पेड़ की तुलना तुमसे की जा सकती है? फिर भी तुम्हें भी अदन के वृक्षों के साथ पृथ्वी के नीचे लाया जाएगा; तुम उन खतना-रहितों के बीच पड़े रहोगे, जो तलवार से मारे गये हैं.
“ ‘यह स्थिति फ़रोह और उसके सब उपद्रवी लोगों की होगी, परम प्रधान याहवेह की यह घोषणा है.’ ”